कहा था- प्रवासियों के खिलाफ नफरत का माहौल बना रही DMK; हमले की खबरों को नकारा
Tamil Nadu Bihari Migrant Workers Attack Rumour. Police FIR Against BJP Leader K Annamalai. तमिलनाडु में बिहार के मजदूरों पर कथित हमले को लेकर अफवाह उड़ाने पर पुलिस ने राज्य BJP प्रमुख के. अन्नामलई के खिलाफ केस दर्ज किया है। एक दिन पहले अन्नामलई ने राज्य की सत्ताधारी पार्टी डीएमके को इन हमलों के लिए जिम्मेदारी ठहराया था।
तमिलनाडु में बिहार के मजदूरों पर कथित हमलों को लेकर DMK को दोषी ठहराने पर राज्य BJP प्रमुख के. अन्नामलई के खिलाफ केस दर्ज किया गया है। अन्नामलई ने शनिवार को एक बयान जारी करके कहा था कि बिहारी और अन्य प्रवासी मजदूर तमिलनाडु में सुरक्षित हैं, लेकिन मुख्यमंत्री स्टालिन के नेतृत्व में डीएमके और उनकी सहयोगी पार्टियां इन मजदूरों के खिलाफ नफरत का माहौल बना रही हैं। 
इस बयान को लेकर साइबर क्राइम डिविजन ने उन पर हिंसा भड़काने और दो समुदायों के बीच नफरत को बढ़ावा देने का आरोप लगाया है। इसके अलावा BJP बिहार के ट्विटर अकाउंट को चलाने वाले शख्स के खिलाफ भी केस दर्ज किया है। 
फेक न्यूज के खिलाफ भी बोले थे अन्नामलई
अन्नमलई ने तमिलनाडु में रह रहे बिहारी मजदूरों हमले की फर्जी खबरों पर विरोध जताया था। उन्होंने कहा कि तमिलनाडु में रह रहे प्रवासी मजदूरों पर हमले की फेक न्यूज को सोशल मीडिया पर फैल रही हैं, जिन्हें देखकर मुझे दुख हो रहा है। हम तमिलनाडु के लोग ‘एक संसार’ के कॉन्सेप्ट पर यकीन करते हैं। हम अलगाववाद और हमारे उत्तर भारतीय दोस्तों के प्रति नफरत का समर्थन नहीं करते हैं।
DMK मंत्रियों ने उत्तर भारतीयों को पानीपुरी वाला कहा- अन्नामलई
राज्य सरकार पर निशाना साधते हुए उन्होंने कहा, ‘DMK के सांसदों ने उत्तर भारतीयों पर नफरत से भरी टिप्पणियां की थीं, DMK मंत्रियों ने उन्हें पानीपुरी वाला कहा था और DMK की साथी पार्टियों ने उन्हें राज्य से निकाले जाने की मांग की थी। आज जो हालात हो गए हैं, वो इन्हीं टिप्पणियों का नतीजा हैं।’ 
उन्होंने आगे कहा कि राज्य की जनता, सरकार और पुलिस भी DMK और उसकी सहयोगी पार्टियों की विचारधारा का समर्थन नहीं करते हैं। अन्नामलई के अलावा तमिलनाडु पुलिस ने चार और लोगों के खिलाफ केस दर्ज किया है। इसमें से एक भाजपा प्रवक्ता प्रशांत उमराव हैं और दो जर्नलिस्ट हैं।